E. Bauer, poslankyňa: (2003-12-05):
(7) Dôchodková dávka, ktorá sa v období od 1. januára 2004 do 31. decembra 2004 nevyplácala z dôvodu zániku nároku na jej výplatu, sa zvýši pri opätovnom vzniku nároku na jej výplatu podľa odsekov 2 až 5 od opätovného vzniku nároku na výplatu dôchodkovej dávky. (8) Vdovský dôchodok, vdovecký dôchodok a sirotský dôchodok sa nezvyšujú podľa odsekov 2 až 5, ak boli vymerané zo starobného dôchodku, predčasného dôchodku alebo invalidného dôchodku zvýšených podľa odsekov 2 až 5. (9) V prípade, že úhrn súm zvýšených dôchodkov poberateľa v roku 2004 podľa § 82 by bol vyšší o viac ako 100 korún ako podľa odseku 4, rozdiel doplatí Sociálna poisťovňa jednorazovo do 31. 1. 2005.“ Po druhé. V čl. VI sa slová „článku III sedemnásteho bodu, ktoré nadobúdajú účinnosť 1. januára 2004“ nahrádzajú slovami „článku III sedemnásteho bodu a šesťdesiateho piateho bodu, ktoré nadobúdajú účinnosť 1. februára 2004“. Odôvodnenie: Dôchodky v roku 2004 by mali pôvodne byť zvyšované podľa zákona č. 461 o sociálnom poistení. Podľa doterajších odhadov Národnej banky Slovenska, Štatistického úradu, ministerstva práce by percento zvýšenia predstavovalo približne 8 %. Vzhľadom na očakávané dosahy zvýšenia spotrebiteľských cien, najmä začiatkom budúceho roka, navrhujeme zvýšiť dôchodky v dvoch termínoch, teda odlišne od § 82 zákona o sociálnom poistení, aby sa čiastočne kompenzovali zvýšené výdavky, zvýšené životné náklady začiatkom roka a aby sa rozložila celková suma určená na zvýšenie, alebo predpokladaná na zvýšenie dôchodkov od 1. júla podľa zákona do dvoch termínov, aby jednoducho tieto výdavky boli primerane kryté v prípade dôchodcov. Rada by som predložila ešte jeden pozmeňujúci návrh. V čl. I § 63: V odseku 5 slová „do šiestich mesiacov“ sa nahrádzajú slovami „do jedného roka“, slová „uzatvoril zmluvu“ sa nahrádzajú slovami „uzatvoril prvú zmluvu“. Za poslednú vetu sa dopĺňajú slová: „Príslušná druhá a ďalšia dôchodková správcovská spoločnosť je oprávnená účtovať odplatu podľa odseku 1 písm. c) iba vtedy, ak sporiteľ uzatvoril tretiu alebo ďalšiu zmluvu o starobnom dôchodkovom sporení s inou dôchodkovou správcovskou spoločnosťou do 12 mesiacov odo dňa uzatvorenia zmluvy o starobnom dôchodkovom sporení s príslušnou dôchodkovou správcovskou spoločnosťou.“ Tento návrh odôvodňujem tým, že umožnenie častého presunu klientov medzi dôchodkovými spoločnosťami, tak ako pôvodná predloha predpokladá každých 6 mesiacov bezplatne, vytvorí priestor na kumulovanie provízií sprostredkovateľov, avšak neprinesie žiaden výnos pre sporiteľa, keďže polročná lehota je príliš krátka na posúdenie schopností dôchodkovej spoločnosti, ktoré budú orientované predovšetkým na dlhodobé investície, a teda môže spôsobiť zbytočne zvýšené náklady dôchodkovým spoločnostiam, ale najmä samotným sporiteľom. Na záver mi dovoľte dve stručné poznámky. Niet pochýb o tom, že táto dôchodková reforma je jedným z najvážnejších manévrov v tomto volebnom období. Táto reforma musí sledovať dva základné princípy, že dôchodkový systém musí byť bezpečný a dôchodkový systém musí byť výnosný. Popri tom si myslím, že treba mať na zreteli veľmi vážnu vec, a to rozloženie rizika – rozloženie rizika medzi demografickými procesmi a kapitálovým trhom. Preto nie je možné zostať pri priebežnom systéme, a preto nie je možné, pán poslanec Ševc, prejsť ráznym a razantným krokom iba na osobné účty. Výlučne nie osobné účty, tak ako je to v Chile, preto je potrebné rozložiť riziká, tak ako každá európska krajina prijíma postupne tento model rozloženia rizík na tri piliere dôchodkového systému. V tomto smere si myslím, že konštrukcia tejto reformy je správna a pravdepodobne v európskych podmienkach jedine možná. Je mi trošku ľúto, že zostalo relatívne málo času na verejnú, ale najmä na odbornú diskusiu, pretože postupne sa ukazuje, že je potrebné si vyjasniť mnohé problémy okolo konštrukcií jednotlivých parciálnych problémov, parciálnych riešení tejto dôchodkovej reformy. Chcem povedať, že ten čas, ktorý sme mali k dispozícii, som presvedčená, že výbor využil naozaj veľmi efektívne. Dosiahli sme zásadné zmeny v porovnaní s pôvodnou predlohou. Dovoľte mi spomenúť iba tri z mnohých, z celého radu takýchto zmien. Jedna, o ktorej sa najviac hovorí, že ten celý okruh sa dostal do oblasti súkromných financií, a preto sa na to vzťahuje napríklad aj princíp organizácie Európskej únie o voľnom pohybe kapitálu. Teda tam nie je možné už klásť také obmedzenia, ktoré niektoré poslanecké kluby si želajú, aby bolo do tohto zákona zapísané. Po druhé si myslím, že sa podarilo napraviť niektoré problémy alebo doriešiť niektoré problémy, ktoré vznikli v súvislosti s pozostalostnými dôchodkami. A po tretie si myslím, že zákon sa stal spravodlivejším, ak Národná rada prijme pozmeňujúce návrhy, ktoré prijal konsenzom výbor, keď odstránil dvojaký meter na vstup do druhého piliera, keď sme sa ujednotili na tom, že nároky vzniknú na základe desaťročného poistenia a vylúčili sme prechodné ustanovenie, podľa ktorého by nárok pre prvých sporiteľov vznikal až po 17 rokoch. Chcem veriť, že konštrukcia, ktorú prijmeme, bude dostatočne výnosná a dostatočne bezpečná. Ďakujem za slovo. (Potlesk.)